OBH 3979/1996.
Az állampolgári jogok országgyűlési biztosa általános helyettesének jelentése
Ügyintéző: dr. Kiss Anikó

Az eljárás megindulása:

Panaszos az állampolgári jogok országgyűlési biztosához intézett levelében leírta, hogy lakótelepükön a Polgármesteri Hivatal 1994-ben útlezárásokat, úteltereléseket, fekvő rendőrök beépítését végeztette el. Ezzel nagy mértékben megnehezítették a lakótelepen lakók autóval történő közlekedését, mivel több helyen csak hosszú kerülő út megtételével lehet eljutni a lakásokhoz. A lakók autójukkal legtöbbször a kerülő utak megspórolásával, a járdán keresztül közlekednek. Panaszos 1996-ban személyesen kereste fel a polgármestert és adta át az útlezárásokat sérelmező beadványát. A beadvány alapján az önkormányzat nem szüntette meg az útlezárást.

A megállapított tényállás:

A kerületi önkormányzattól kapott tájékoztatásból megállapítható, hogy a Városgazdálkodási Iroda lakossági kérelemre alakított ki a lakótelepen lakó-pihenő övezetet. Az új forgalmi rend kialakítását követően benyújtott lakossági panaszok alapján az önkormányzat 1996-ban egy szaktervező vállalattal felülvizsgálati tervet készítetett, amelyről 1996. július 30-án tervismertetőt tartottak. A tervismertetőn készült jelenléti ív tanúsítja, hogy azon panaszos is részt vett. Panaszosnak a tervismertetőn lehetősége volt arra, hogy észrevételeit megtegye. Az önkormányzat a lakók által felvetett problémák rendezésére két lehetőséget ajánlott fel: 1. az egyik az Üllői-Hunyadi út forgalomtechnikai módosítása; 2. a másik a szabálytalan közlekedés megakadályozására további korlátok kihelyezése. Az első megoldáshoz a fővárosi önkormányzat hozzájárulása és költségvetési támogatása szükséges. A második pontban vállalt kötelezettség megvalósítása az önkormányzat részéről folyamatosan történik.

Az alkalmazott jogszabályok:

1. Az állampolgári jogok országgyűlési biztosáról szóló 1993. évi LIX. tv. 16. §-a értelmében az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata következtében alkotmányos jogaival összefüggésben sérelem érte vagy ennek közvetlen veszélye áll fenn feltéve, hogy a rendelkezésre álló közigazgatási jogorvoslati lehetőségeket kimerítette, illetve ilyen jogorvoslati lehetőség nincs a számára biztosítva.

A vizsgálat megállapításai:

Az önkormányzat lakossági kérésre alakította ki a lakó-pihenő övezetet. Az önkormányzat az útelzárások során felmerült lakossági problémák bejelentését követően egy felülvizsgálati tervet készítetett, amit nyilvános fórumon a lakókkal ismertetett. A fórumról készült emlékeztető tanúsítja, hogy a lakók a tervhez hozzászóltak, és a Városgazdálkodási Iroda ezen hozzászólásokat figyelembe véve alakította ki a megoldási lehetőségeket. Az, hogy az Üllői - Hunyadi út forgalomtechnikai módosítása még nem valósult meg nem alkotmányossági, hanem költségvetési kérdés. Az önkormányzat a szabálytalan közlekedés megakadályozására további korlátozásokat helyezett ki, eljárása alkotmányos visszásságot nem okozott.

Budapest, 1997. október 8.

Dr. Polt Péter